ચૂંટણીની રમતમાં ઘણાં પરસ્પર વિરોધી પરિબળો સંડોવાય છે તેથી માત્ર નાણાંથી, માત્ર લોકચાહનાથી, માત્ર જોરતલબીથી, માત્ર લાંચરુશવતથી કે માત્ર મતદારોને દારૂ પાવાથી ચૂંટણી જીતી ન શકાય. આ બધાની પંચકુટિયા ભેળ જરૂરી બને છે. ચૂંટણીમાં બધાની જરૂર પડે છે, પણ મૂળ મુદ્દો ફરી ખંખોળીએ તો કાં તો ચૂંટણીમાં ઉમેદવારના ખર્ચની મર્યાદા કાઢી નાખવી જોઇએ કાં તો રકમ વાજબી ઠરાવવી જોઇએ. ચૂંટણી મર્યાદા કાઢી નાખવાથી કશો ફરક પડવાનો નથી. ઉમેદવારે તો અત્યારે પણ મન ફાવતો ખર્ચ કરવો પડે છે અને કરે છે પણ ખરા. પણ આવી મર્યાદા રદ કરવામાં આવે તો ચૂંટણીમાં ઢોંગબાજી અને જુઠ્ઠાણાં થોડાં ઓછાં થાય. કાયદા ઘડવાથી લોકોને ડરાવી કે લલચાવી શકાય પણ કાયદાથી લોકોને કે સમાજને સુધારી શકાય નહીં તે કડવા સત્યનો ઘૂંટડો ગળે ઉતાર્યા સિવાય ચાલવાનું નથી.